Tusk-Trump, duel fjalësh para takimit në Bruksel 
Presidenti i Këshillit Evropian, Donald Tusk i bëri thirrje zotit Trump që të ndalë kritikat ndaj NATO-s, ndërsa presidenti amerikan tha se aleatët po përfitojnë nga Shtetet e Bashkuara
Presidenti i Këshillit Evropian, Donald Tusk po i bën thirrje presidentit Donald Trump që të ndalë kritikat e tij ndaj NATO-s në prag të takimit të nivelit të lartë të aleancës në Bruksel. Zoti Trump i ka kritikuar vazhdimisht vendet e NATO-s për kontribut të pamjaftueshëm ushtarak. Komentet e tij të fundit erdhën të martën para se të nisej nga Uashingtoni në Bruksel. Zoti Tusk e bëri paralajmërimin e ashpër, ndërsa nënshkruante një deklaratë të përbashkët bashkëpunimi mes Bashkimit Evropian dhe NATO-s. Zoti Tusk i kujtoi Presidentit amerikan se evropianët po shpenzojnë më shumë se Rusia për buxhetet e mbrojtjes dhe po aq sa Kina. Presidenti amerikan, iu përgjigj komenteve të tij, para se të nisej për në Bruksel. Që kur mori detyrën në vitin 2017, zoti Trump ka rikonfirmuar angazhimin amerikan ndaj aleatëve të NATO-s, por ka vazhduar të kritikojë kontributet financiare ndaj aleancës. Edhe sot para se të nisej, ai tha se Uashingtoni po mban barrën më të rëndë financiare. Ekspertët druhen se Presidenti Trump do të vazhdojë të mbajë qëndrim të ashpër ndaj aleatëve. Samiti i ardhshëm i NATO-s të mërkurën dhe të enjten është takimi i parë i madh që nga ai i Grupit të Shtatëshes në Kanada muajin e kaluar. Zoti Goldgeier thotë se shumë në Evropë presin një version të asaj që ndodhi atje, ku zoti Trump nuk e mbështeti deklaratën përfundimtare të grupit dhe kritikoi kryeministrin kanadez Justin Trudeau si "shumë të pandershëm dhe të dobët". Zoti Goldgeier i referohet takimit të nivelit të lartë Trump-Putin që do të mbahet më 16 korrik në Helsinki, ndalesa e tij e fundit në turneun evropian. Vetë Presidenti Trump tha sot se nuk mund të thotë ende nëse zoti Putin është mik apo armik. Para se të takohet me zotin Putin, Presidenti Trump shkon në Britani, ku do të takohet me Kryeministrin Theresa May dhe Mbretëreshën Elizabetë II.